b'\n_START_ARTICLE_\nMets\xc3\xa4ala\n_START_SECTION_\nHistoria\n_START_PARAGRAPH_\nKer\xc3\xa4ily\xc3\xa4 ja mets\xc3\xa4styst\xc3\xa4 j\xc3\xa4rjestelm\xc3\xa4llisemm\xc3\xa4n metsien k\xc3\xa4yt\xc3\xb6n historian katsotaan juontavan juurensa 1500-luvulle jolloin alkoi kaskiviljelyn aika. Kaskiviljely taantui 1800-luvun puoliv\xc3\xa4liss\xc3\xa4, kun mets\xc3\xa4n paikallisesta k\xc3\xa4yt\xc3\xb6st\xc3\xa4 siirryttiin teolliseen mets\xc3\xa4nk\xc3\xa4ytt\xc3\xb6\xc3\xb6n. _NEWLINE_Metsill\xc3\xa4 ja mets\xc3\xa4teollisuuden kehityksell\xc3\xa4 on ollut keskeinen yhteiskunnallinen merkitys Suomen historiassa. Se heijastuu niin metsiin liittyv\xc3\xa4n, kuin esimerkiksi asutushistoriankin tutkimuksessa. Mets\xc3\xa4ala on k\xc3\xa4ynyt l\xc3\xa4pi monia murrosprosesseja jotka nivoutuvat tiiviisti yhteen koko yhteiskuntamme taloudellisen, poliittisen ja kulttuurisen kehityksen kanssa. _NEWLINE_Puuvarat ja niiden k\xc3\xa4ytt\xc3\xb6mahdollisuudet ovat olleet t\xc3\xa4rke\xc3\xa4 tutkimuskohde kautta metsien k\xc3\xa4yt\xc3\xb6n historian. Mets\xc3\xa4ntutkimuslaitos perustettiin vuonna 1917. J\xc3\xa4rjestelm\xc3\xa4lliset metsien inventoinnit muodostavat ainutlaatuisen aikasarjan Suomen metsien kehityksest\xc3\xa4. Valtakunnan metsien inventointi toteutettiin ensimm\xc3\xa4ist\xc3\xa4 kertaa maanlaajuisesti jo 1920-luvulla (VMI1 1921-1924). T\xc3\xa4m\xc3\xa4 inventointi oli koko maailmankin mittakaavassa ensimm\xc3\xa4isi\xc3\xa4 tilastolliseen otantaan pohjautuvia inventointeja. 1920-luvusta l\xc3\xa4htien inventoinnit ovat toistuneet s\xc3\xa4\xc3\xa4nn\xc3\xb6llisin, noin 5-10 vuoden v\xc3\xa4lein . Mets\xc3\xa4ntutkimuksella tuotettu tieto luo pohjaa mets\xc3\xa4varojen k\xc3\xa4yt\xc3\xb6n linjauksille nyt ja tulevaisuudessa.\n_START_SECTION_\nKoulutuksen alku\n_START_PARAGRAPH_\nMets\xc3\xa4alan koulutuksella ja tutkimuksella on pitk\xc3\xa4t perinteet Suomessa ja niin tutkimusta kuin koulutustakin arvostetaan my\xc3\xb6s kansainv\xc3\xa4lisesti.  Suomalaisen mets\xc3\xa4alan koulutuksen vaiheikas historia  alkoi, kun ulkomailla saadun mets\xc3\xa4opetuksen ei en\xc3\xa4\xc3\xa4 katsottu vastaavan Suomen metsien hoidon vaatimuksia. Vuonna 1858 perustettiin Lammin pit\xc3\xa4j\xc3\xa4\xc3\xa4n Evon mets\xc3\xa4opisto, jonka teht\xc3\xa4v\xc3\xa4n\xc3\xa4 oli kasvattaa kotimaisia mets\xc3\xa4nhoitajia valtion tarpeisiin. Evon lis\xc3\xa4ksi mets\xc3\xa4nhoitoa saattoi vuodesta 1866 l\xc3\xa4htien opiskella my\xc3\xb6s vuonna 1840 perustetun Suomen ensimm\xc3\xa4isen maanviljelysopiston yhteydess\xc3\xa4 Mustialassa. 1800-luvulla opetus ja tutkimus oli kuitenkin viel\xc3\xa4 hajanaista. _NEWLINE_Vuonna 1908 korkein mets\xc3\xa4opetus siirrettiin Keisarilliseen Aleksanterin Yliopistoon osaksi filosofisen tiedekunnan maanviljelystaloudellista osastoa mets\xc3\xa4tieteellisen laitoksen ensimm\xc3\xa4iseksi johtajaksi nimitettiin nuori kasvi- ja mets\xc3\xa4tieteilij\xc3\xa4, tohtori A. K. Cajander. H\xc3\xa4nen merkityksens\xc3\xa4 mets\xc3\xa4opetuksen liikkeellepanevana voimana oli hyvin suuri. Ensimm\xc3\xa4inen mets\xc3\xa4tieteellisen tiedekunnan tuottama v\xc3\xa4it\xc3\xb6skirja ilmestyi vuonna 1912. _NEWLINE_1900-luvun alussa mets\xc3\xa4kouluja perustettiin my\xc3\xb6s muualle Suomeen. Vuonna 1903 avattiin \xc3\x84ht\xc3\xa4riss\xc3\xa4 Tuomarniemen mets\xc3\xa4koulu, vuonna 1905 Pieks\xc3\xa4m\xc3\xa4ell\xc3\xa4 Nikkarilan mets\xc3\xa4koulu ja Rovaniemell\xc3\xa4 Hirvaan mets\xc3\xa4koulu sek\xc3\xa4 vuonna 1908 Sipoossa ruotsinkielinen S\xc3\xb6derkullan mets\xc3\xa4koulu. Tuohon aikaan koulutus kesti kaksi vuotta ja koulut huolehtivat pitk\xc3\xa4\xc3\xa4n mets\xc3\xa4ty\xc3\xb6njohtajien (my\xc3\xb6hemmin mets\xc3\xa4teknikkojen) koulutuksesta.\n_START_SECTION_\nT\xc3\xb6iss\xc3\xa4 mets\xc3\xa4alalla\n_START_PARAGRAPH_\nMets\xc3\xa4talous ja mets\xc3\xa4teollisuus ty\xc3\xb6llistiv\xc3\xa4t vuonna 2011 yhteens\xc3\xa4 69\xc2\xa0000 henkil\xc3\xb6\xc3\xa4, mik\xc3\xa4 vastasi vajaata kolmea prosenttia koko kansantalouden ty\xc3\xb6llisist\xc3\xa4. Mets\xc3\xa4sektorin henkil\xc3\xb6st\xc3\xb6st\xc3\xa4 68 prosenttia oli mets\xc3\xa4teollisuuden palveluksessa, ja loput ty\xc3\xb6skenteliv\xc3\xa4t erilaisissa mets\xc3\xa4talouden teht\xc3\xa4viss\xc3\xa4. Mets\xc3\xa4teollisuuden ja Mets\xc3\xa4hallituksen puunkorjuu on k\xc3\xa4yt\xc3\xa4nn\xc3\xb6ss\xc3\xa4 t\xc3\xa4ysin koneellistettu, ja mahdollisuudet lis\xc3\xa4t\xc3\xa4 puunkorjuun ty\xc3\xb6llisyytt\xc3\xa4 ovat rajalliset. Uusia ty\xc3\xb6mahdollisuuksia sen sijaan on avautunut esimerkiksi energiapuun korjuussa sek\xc3\xa4 taimikonhoidossa ja nuoren mets\xc3\xa4n kunnostust\xc3\xb6iss\xc3\xa4. Ty\xc3\xb6voiman kysynt\xc3\xa4 kasvaa jatkossa, mik\xc3\xa4li aines- ja energiapuun sek\xc3\xa4 mets\xc3\xa4nhoitot\xc3\xb6iden m\xc3\xa4\xc3\xa4r\xc3\xa4t lis\xc3\xa4\xc3\xa4ntyv\xc3\xa4t Kansallisen mets\xc3\xa4ohjelman 2015 tavoitteiden mukaisesti. _NEWLINE_Mets\xc3\xa4talous vastaa mets\xc3\xa4teollisuuden puuntarpeen tyydytt\xc3\xa4misest\xc3\xa4 ja metsien kest\xc3\xa4v\xc3\xa4st\xc3\xa4 hoidosta. Mets\xc3\xa4talouteen liittyv\xc3\xa4t ty\xc3\xb6teht\xc3\xa4v\xc3\xa4t ovat p\xc3\xa4\xc3\xa4osin metsien hoidon ja puunhankinnan suunnittelu- ja toteutusteht\xc3\xa4viss\xc3\xa4. Mets\xc3\xa4talousyritysten toimintakentt\xc3\xa4\xc3\xa4 ovat puun korjuu, mets\xc3\xa4nhoito, mets\xc3\xa4koneiden valmistus ja myynti sek\xc3\xa4 neuvonta- ja konsulttipalvelut. Mets\xc3\xa4talousalan ammattilaisia tarvitaan my\xc3\xb6s taajamametsien, puistojen ja pihapuiden hoidossa. Mets\xc3\xa4talouden ty\xc3\xb6teht\xc3\xa4v\xc3\xa4t ovat muuttuneet huomattavasti viimeisten vuosikymmenien aikana etenkin varsinaisia mets\xc3\xa4taloust\xc3\xb6it\xc3\xa4 toteuttavien ty\xc3\xb6ntekij\xc3\xb6iden osalta. Ammattiasemarakenne on toimihenkil\xc3\xb6valtaistunut ja teknologian kehityksen my\xc3\xb6t\xc3\xa4 ty\xc3\xb6st\xc3\xa4 on tullut fyysisesti kevyemp\xc3\xa4\xc3\xa4 ja turvallisempaa puunkorjuun muututtua l\xc3\xa4hes kokonaan koneelliseksi. Koneellistaminen n\xc3\xa4kyy v\xc3\xa4hitellen my\xc3\xb6s mets\xc3\xa4nhoitot\xc3\xb6iss\xc3\xa4 aina taimien istuttamisesta l\xc3\xa4htien. Koneellistumisen my\xc3\xb6t\xc3\xa4 ty\xc3\xb6n psyykkinen kuormittavuus on lis\xc3\xa4\xc3\xa4ntynyt._NEWLINE_Mets\xc3\xa4teollisuuden ty\xc3\xb6t jakautuvat kemialliseen mets\xc3\xa4teollisuuteen, joka k\xc3\xa4sitt\xc3\xa4\xc3\xa4 paperia, kartonkia ja massaa (sellua) sek\xc3\xa4 mekaanisesti ett\xc3\xa4 kemiallisesti jalostavan teollisuuden, sek\xc3\xa4 mekaaniseen mets\xc3\xa4teollisuuteen jossa puuraaka-aineesta valmistetaan tuotteita mekaanisesti, eli sahaamalla, h\xc3\xb6yl\xc3\xa4\xc3\xa4m\xc3\xa4ll\xc3\xa4, sorvaamalla ja liimaamalla. Noin kaksi kolmannesta sellu-, paperi- ja kartonkitehtaissa ty\xc3\xb6skentelevist\xc3\xa4 ammattilaisista ty\xc3\xb6skentelee tuotannossa ja yksi kolmannes yll\xc3\xa4pitoteht\xc3\xa4viss\xc3\xa4. Tehdasty\xc3\xb6 on muuttunut automatisoinnin my\xc3\xb6t\xc3\xa4 raskaasta fyysisest\xc3\xa4 ty\xc3\xb6st\xc3\xa4 valvomossa, n\xc3\xa4ytt\xc3\xb6p\xc3\xa4\xc3\xa4tteiden \xc3\xa4\xc3\xa4rell\xc3\xa4 teht\xc3\xa4v\xc3\xa4ksi tuotantoprosessien valvonnaksi. Paperiteollisuuden prosessit ovat huippuluokkaa maailmassa ja etenkin kemiallisen mets\xc3\xa4teollisuuden piiriss\xc3\xa4 tehd\xc3\xa4\xc3\xa4n jatkuvaa tutkimusta joka t\xc3\xa4ht\xc3\xa4\xc3\xa4 niin uusiin innovaatioihin ja tuotteisiin, kuin sek\xc3\xa4 ymp\xc3\xa4rist\xc3\xb6n, ett\xc3\xa4 talouden kannalta tehokkaampiin tuotantoprosesseihin ja menetelmiin. _NEWLINE_Mekaanisen puuteollisuuden tuotantoprosessit ovat pitk\xc3\xa4lle automatisoituja, ja koneet hoitavat sahausprosessin l\xc3\xa4hes t\xc3\xa4ysin itsen\xc3\xa4isesti. Mekaanisessa mets\xc3\xa4teollisuudessa ty\xc3\xb6teht\xc3\xa4v\xc3\xa4t vaihtelevat laidasta laitaan aina luovuutta ja k\xc3\xa4dentaitoja vaativasta monipuolisesta puusep\xc3\xa4nteollisuudesta siisteihin ja fyysisesti kevyisiin valvontateht\xc3\xa4viin prosessiteollisuudessa. _NEWLINE_Sen lis\xc3\xa4ksi, ett\xc3\xa4 mets\xc3\xa4alalla tarvitaan alalle varta vasten kouluttautuneita osaajia ty\xc3\xb6skentelee metsiin liittyviss\xc3\xa4 yrityksiss\xc3\xa4 ja muissa organisaatioissa kaikkia niit\xc3\xa4 ammattilaisia, joita muillakin aloilla. Mets\xc3\xa4alalle ty\xc3\xb6llistyy niin myynnin ja markkinoinnin ammattilaisia kuin viestinn\xc3\xa4n ja talousasioiden osaajia, muotoilijoita, arkkitehteja, kemistej\xc3\xa4, biologeja, opettajia jne. Logistiikkaosaaminen on suuressa roolissa raaka-aineen ja lopputuotteiden kuljetuksen, hankinnan ajoittamisen sek\xc3\xa4 varastoinnin monitahoisella ja kansainv\xc3\xa4lisell\xc3\xa4 kent\xc3\xa4ll\xc3\xa4. _NEWLINE_Luontomatkailu ohjelmapalveluineen saa toimintakentt\xc3\xa4ns\xc3\xa4 usein mets\xc3\xa4isest\xc3\xa4 luonnosta. Niill\xc3\xa4 ja virkistysk\xc3\xa4ytt\xc3\xb6\xc3\xb6n liittyvill\xc3\xa4 maksullisilla palveluilla on suuri taloudellinen ja ty\xc3\xb6llist\xc3\xa4v\xc3\xa4 merkitys koko maan tasolla ja etenkin paikallisesti. Metsiss\xc3\xa4 kasvavasta marja- ja sienisadosta hy\xc3\xb6dynnet\xc3\xa4\xc3\xa4n vain murto-osa. Vuonna 2010 luonnonmarjoja poimittiin ja ostettiin kaupallisiin tarkoituksiin yhteens\xc3\xa4 9,1 miljoonaa kiloa ja ruokasienien ostom\xc3\xa4\xc3\xa4r\xc3\xa4 nousi 0,9 miljoonaan kiloon. Suurin osa talteen saadusta sadosta ker\xc3\xa4t\xc3\xa4\xc3\xa4n kuitenkin suoraan kotitarpeisiin. Erilaisten metsien ker\xc3\xa4ilytuotteiden merkitys voi olla ty\xc3\xb6llisyyden kannalta paikallisesti merkitt\xc3\xa4v\xc3\xa4, mutta valtakunnan tasolla niiden merkitys puuhun verrattaessa on pieni. _NEWLINE_My\xc3\xb6s maisema- ja kulttuuriarvot sek\xc3\xa4 luonnonsuojelu on jo pitk\xc3\xa4\xc3\xa4n koettu t\xc3\xa4rkeiksi arvoiksi metsien k\xc3\xa4ytt\xc3\xb6\xc3\xa4 suunniteltaessa. Moni ty\xc3\xb6skenteleekin mets\xc3\xa4alalla my\xc3\xb6s n\xc3\xa4iden asioiden parissa. Mets\xc3\xa4luontoon liittyen tehd\xc3\xa4\xc3\xa4n yliopistoissa ja tutkimuslaitoksissa sek\xc3\xa4 ekologista perustutkimusta, ett\xc3\xa4 soveltavaa tutkimusta liittyen esimerkiksi metsien k\xc3\xa4yt\xc3\xb6n vaikutuksiin. Tutkimukseen nojautuen suunnitellaan suuntaviivoja metsien k\xc3\xa4yt\xc3\xb6n tulevaisuudelle. Suomalaiset ovat haluttuja asiantuntijoita metsien k\xc3\xa4ytt\xc3\xb6\xc3\xb6n ja suojeluun liittyviss\xc3\xa4 ty\xc3\xb6teht\xc3\xa4viss\xc3\xa4 ymp\xc3\xa4ri maailmaa._NEWLINE_Ihmiskunnan luonnosta saamia hy\xc3\xb6tyj\xc3\xa4 kutsutaan ekosysteemipalveluiksi. Ekosysteemien varsinaiset palvelut luokitellaan tuotanto-, s\xc3\xa4\xc3\xa4tely- ja kulttuuripalveluihin. Jotta Suomen metsist\xc3\xa4 saataisiin tulevaisuudessakin niin raaka-aineita teollisuudelle kuin hyvinvointia jokamiehenoikeuksien puitteissa, tulee mets\xc3\xa4alan ammattilaisten tuntea koko ekosysteemipalveluiden verkko ja pyrki\xc3\xa4 toiminnassaan metsien kest\xc3\xa4v\xc3\xa4\xc3\xa4n k\xc3\xa4ytt\xc3\xb6\xc3\xb6n.\n_START_SECTION_\nTulevaisuus\n_START_PARAGRAPH_\nMets\xc3\xa4ala muuttuu nopeasti ja koko maailman laajuisesti. Euroopassa mets\xc3\xa4teollisuuden ylikapasiteetiin joudutaan vastaamaan uudelleenj\xc3\xa4rj\xc3\xa4stelyill\xc3\xa4. Kiina on noussut Yhdysvaltojen ohi maailman suurimpana paperin ja kartongin valmistajana. Uusiutuvan energian tuotanto kasvaa ilmastomuutoksen ja siihen liittyvien poliittisten p\xc3\xa4\xc3\xa4t\xc3\xb6sten vuoksi Euroopassa ja ns. vihre\xc3\xa4 teknologia kiinnostaa Euroopan ulkopuolellakin. _NEWLINE_Mets\xc3\xa4t ovat Suomen merkitt\xc3\xa4vin uusiutuva luonnonvara ja tulevaisuudessa yksi kansallisista vahvuuksistamme luonnonvarojen kysynn\xc3\xa4n kasvaessa jatkuvasti. Puu ja mets\xc3\xa4t toimivat puuper\xc3\xa4isten tuotteiden, energian, virkistyksen ja hyvinvoinnin l\xc3\xa4htein\xc3\xa4 ja alan jatkuva tutkimus luo edellytykset yh\xc3\xa4 monipuolisemmalle metsien hy\xc3\xb6dynt\xc3\xa4miselle .  Yksi mets\xc3\xa4alan suurimmista tulevaisuuden haasteista Suomessa ja koko maailmassa on puun tuotannon s\xc3\xa4ilytt\xc3\xa4minen ekologisesti, sosiaalisesti ja taloudellisesti kest\xc3\xa4v\xc3\xa4ll\xc3\xa4 pohjalla ja raaka-aineiden mobilisointi alan nykyiselle ja uudelle tuotannolle.'